پیر و جمعرات کے روزے

پیغمبر اسلام حضرت محمد صلی اللہ علیہ و سلم نے ہفتوں کے دنوں میں پیر اور جمعرات کے دنوں کے روزوں کی فضیلت بیان فرمائی ہیں۔ اگر چیکہ ماسوائے رمضان یہ نفلی روزوں کے زمرے میں شامل ہوتے ہیں، مگر اس کے اکابرین نے اس کی کافی فضیلت فرمائی ہے اور کئی بزرگان دین اس کا اہتمام کیا کرتے تھے۔

 حدیث 
عَنْ أَبِي هُرَيْرَةَ رضی الله عنه أَنَّ رَسُوْلَ اللهِ ﷺ قَالَ: تُفْتَحُ أَبْوَابُ الْجَنَّةِ يَوْمَ الْاِثْنَيْنِ وَيَوْمَ الْخَمِيسِ، فَيُغْفَرُ لِكُلِّ عَبْدٍ لَا يُشْرِكُ بِاللهِ شَيْئًا إِلَّا رَجُلًا كَانَتْ بَيْنَهُ وَبَيْنَ أَخِيْهِ شَحْنَاءُ، فَيُقَالُ: أَنْظِرُوا هَذَيْنِ حَتَّى يَصْطَلِحَا، أَنْظِرُوا هَذَيْنِ حَتَّى يَصْطَلِحَا، أَنْظِرُوْا هَذَيْنِ حَتَّى يَصْطَلِحَا.

رَوَاهُ مُسْلِمٌ وَأَحْمَدُ وَأَبُوْدَاوُدَ وَمَالِكٌ، وَقَالَ أَبُوْدَاوُدَ: إِذَا كَانَتْ الْهِجْرَةُ لِلَّهِ فَلَيْسَ مِنْ هَذَا بِشَيْئٍ، النَّبِيُّ ﷺ هَجَرَ بَعْضَ نِسَائِهِ أَرْبَعِينَ يَوْمًا، وَابْنُ عُمَرَ هَجَرَ ابْنًا لَهُ إِلَى أَنْ مَاتَ وَإِنَّ عُمَرَ بْنَ عَبْدِ الْعَزِيزِ غَطَّى وَجْهَهُ عَنْ رَجُلٍ.

حضرت ابو ہریرہ رضی الله عنه بیان کرتے ہیں کہ رسول الله ﷺ نے فرمایا: پیر اور جمعرات کے دن جنت کے دروازے کھول دیے جاتے ہیں اور ہر اس بندے کی مغفرت کر دی جاتی ہے جو اللہ تعالیٰ کے ساتھ کسی کو شریک نہیں ٹھہرانا، سوائے اس بندے کے جو اپنے بھائی کے ساتھ کینہ رکھتا ہو۔ (فرشتوں سے) کہا جاتا ہے: ان دونوں کو مہلت دو حتیٰ کہ یہ صلح کر لیں، ان دونوں کو مہلت دو حتیٰ کہ یہ صلح کر لیں، ان دونوں کو مہلت دو حتیٰ کہ یہ صلح کر لیں۔

اِسے امام مسلم، احمد، ابو داود اور مالک نے روایت کیا ہے۔ امام ابو داود نے فرمایا: اگر یہ چھوڑنا الله تعالیٰ کے لیے ہو تو اس وعید سے اس کا کوئی تعلق نہیں، کیونکہ حضور نبی اکرم ﷺ نے اپنی بعض ازواج مطہرات کو چالیس دن تک اپنے آپ سے جدا رکھا تھا، حضرت عبد الله بن عمر رضی الله عنه نے اپنے بیٹے سے تاحیات قطع تعلق کیے رکھا اور حضرت عمر بن عبد العزیز نے ایک آدمی سے اپنا منہ ڈھانپ لیا تھا۔

 دیگر روایات کا خلاصہ اور ان دنوں کی اہمیت 
پیر یا سوموار اور جمعرات کے روزے رکھنے کی متعدد فضیلتیں اور حکمتیں بیان کی گئی ہیں جن کی بنا پر یہ دونوں دن خاص اہمیت کے حامل ہیں۔ ان ایام میں روزہ رکھنے کی ایک بڑی وجہ یہ ہے کہ سوموار اور جمعرات کو اللہ تعالیٰ جنت کے دروازے کھولتا ہے اور اپنے بندوں کی مغفرت فرماتا ہے، سوائے اس شخص کے جو شرک میں مبتلا ہو یا اپنے دل میں کینہ اور بغض رکھتا ہو۔ اس سے معلوم ہوتا ہے کہ یہ دن روحانی پاکیزگی اور باہمی تعلقات کی درستی کے لیے نہایت موزوں ہیں۔ مزید برآں سوموار کا دن اس لحاظ سے بھی عظمت رکھتا ہے کہ اسی دن نبی کریم ﷺ کی ولادت باسعادت ہوئی اور یہی وہ مبارک دن ہے جب پہلی وحی کا نزول ہوا اور نبوت کا آغاز ہوا، جس نے انسانیت کی تاریخ کا رخ بدل دیا۔ اسی طرح احادیث میں یہ بھی آتا ہے کہ سوموار اور جمعرات کو بندوں کے اعمال اللہ سبحانہ و تعالیٰ کے حضور پیش کیے جاتے ہیں، اس لیے رسول اللہ ﷺ پسند فرماتے تھے کہ جب ان کے اعمال پیش ہوں تو وہ روزے کی حالت میں ہوں۔ ان تمام وجوہات کی بنا پر یہ دونوں دن مغفرت، قبولیت اور قربِ الٰہی کے دن قرار پاتے ہیں۔ لہٰذا مذہبًا مناسب ہے کہ مسلمان ان ایام میں روزہ رکھ کر نہ صرف جسمانی عبادت ادا کریں بلکہ اپنے دلوں کو بھی ہر قسم کی برائی، خصوصاً کینہ اور دشمنی سے پاک کریں، اگر کسی سے ناراضی یا نفرت ہو تو صلح و صفائی کر کے تعلقات درست کر لیں تاکہ ان بابرکت دنوں کی برکات سے مکمل فائدہ حاصل ہو سکے۔ یاد رہے کہ جو لوگ مسلمان کہلا کر بھی شرک میں مبتلا رہتے ہیں، ان کے لیے یہ روزے کوئی حقیقی فائدہ نہیں رکھتے جب تک وہ اپنے عقیدے کی اصلاح نہ کریں۔ نبی کریم ﷺ خود سوموار اور جمعرات کا انتظار فرمایا کرتے تھے تاکہ ان دنوں میں روزہ رکھ سکیں، اس لیے علما کے مطابق عامۃ المسلمین کو بھی چاہیے کہ اس مسنون عمل کو زندہ کریں اور اسے اپنی عملی زندگی کا حصہ بنائیں تاکہ دنیا و آخرت کی بھلائیاں سمیٹ سکیں۔

 حوالہ جات 

زمرہ:روزہ
زمرہ:فقہ عبادات